Újabb területen irtatta ki az erdőt a polgármester

Talán emlékeznek rá, pár hónappal ezelőtt sokak legnagyobb megdöbbenésére, sőt felháborodására egy helybéli vállalkozó kedves fia telket vásárolván városunk legszebb részén, a „hegyen”, el kezdte kivágni az erdőt. Természetesen ez a bűn nem csupán neki volt felróható, sőt mondhatni, neki egyáltalán nem – hiszen építési telket vásárolt, még ha azt erdő is borította. 
Akkor képviselőtársammal egyetemben felkerestem a polgármestert, s számon kértük tőle az erdő építési telekként való eladásának tényét (a fakitermelés jogsértő cselekedete másik kérdésnek tűnt akkor).  
Érdekesen reagált a polgármester tiltakozásunkra: Aki azt akarja, hogy a hegyen megmaradjon az erdő, az vegye meg magának. S egyébként is ez a terület belterület, még pár évvel ezelőtt gyümölcsös volt, tehát nem erdő, csak úgy néz ki. 
Szomorúan vettem tudomásul, hogy a polgármester egy újabb vonatkozó törvényt nem ismer. Az erdőtörvény ugyanis úgy fogalmaz, hogy mindent erdőnek kell tekinteni, ami úgy néz ki. Ha a természet visszahódított egy területet, hát – késő bánat, eb gondolat, az bizony már nem gyümölcsös, nem lakóövezet, hanem erdő. Tehát, az immár negyven éve a város élén ülő, magát a szakembereknél többre tartó polgármesternek végül is nem kötelessége ismerni a törvényt, bár az ember elvárna egy alap műveltséget a jog területén is…
Sajnos az erdőirtásnak további fejleménye történt a napokban. Most –, hogy ne az új gazdag tulajdonosokat zaklassák a veresi polgárok, ha legközelebb észre veszik a favágást, – megelőző hadműveletet hajtott végre hőn szeretett városatyánk. Régi szokása, hogy bizonyos tőgyökeres veresi családoknak kijelöl egy-egy területet, ahol az egyszerű polgárok kivághatják a fát saját felhasználásukra. Ezt a polgármester azzal magyarázta nekem korábban, hogy szükség van az erdő ritkítására, gondozására. Hozzátette, hogy amikor jó barátja az erdészmérnöki egyetemet végezte, ő bizony kitanulta mellette az erdészmesterséget – csak akkor hogy, hogy nem ismeri az erdőtörvényt…? 
Na már most, a polgármester jelenleg a hegyek kérdéses területét jelölte ki, mint „szabad prédát” szerencsés embertársainknak. Az erdőben pár óra leforgása alatt több teleknyi területen teljesen kivágták, majd pillanatokon belül elhordták a fát. Szervezetten, gyorsan, diszkréten. 
Az erdő megsemmisült, a természeti kár tetemes, s a bűnös most is az lesz a polgármester szemében, aki szót mer emelni a hivatalokban a természet ellen elkövetett károkozásért.

Szabó Edina
képviselő